PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo: 2004/FV/3/1/072	                                                 Bratislava 5.4.2004 

	Protimonopolný úrad Slovenskej republiky, odbor koncentrácií v správnom konaní začatom na základe oznámenia koncentrácie podľa § 10 ods. 9 zákona             č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení zákona č. 465/2002 Z. z. podnikateľom Heineken Slovensko, a.s. so sídlom Štefánikova 79, 949 01 Nitra, IČO 36 528 391, zastúpeným splnomocneným zástupcom Mgr. Ladislavom Polomom, vedúcim právneho oddelenia podnikateľa Heineken Slovensko, a.s. so sídlom Štefánikova 79, 949 01 Nitra, IČO 36 528 391, vo veci koncentrácie podnikateľov Heineken Slovensko, a.s. so sídlom Štefánikova 79, 949 01 Nitra, IČO 36 528 391 a ŠIFRA, s.r.o. so sídlom Hlavná 135, 080 01 Prešov, IČO 36 458 619 a podľa zákona č. 71/1967 Zb. o správnom konaní (správny poriadok) v znení neskorších predpisov	
rozhodol

podľa § 22 ods. 1 písm. c) v spojení s § 12 ods. 1 písm. a) zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o  organizácii ministerstiev a  ostatných ústredných orgánov štátnej správy Slovenskej republiky v znení        neskorších predpisov v znení zákona č. 465/2002 Z. z. tak, že  s ú h l a s í  s koncentráciou vzniknutou podľa § 9 ods. 1 písm. b) v spojení s § 9 ods. 4 písm. b) zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení zákona č. 465/2002 Z. z., ktorá spočíva v  získaní  nepriamej  kontroly  podnikateľa  Heineken Slovensko, a.s. so sídlom Štefánikova 79, 949 01 Nitra, IČO 36 528 391 prostredníctvom podnikateľa
SDC, spol. s r.o. so sídlom Štefánikova 79, 949 01 Nitra, IČO 36 523 968 nad podnikom podnikateľa ŠIFRA, s.r.o. so sídlom Hlavná 135, 080 01 Prešov, IČO 36 458 619 na základe Zmluvy o prevode časti obchodného podielu zo dňa 31.7.2003. 

Odôvodnenie:

	Na Protimonopolný úrad Slovenskej republiky, odbor koncentrácií (ďalej len „úrad“) bolo dňa 27.8.2003 doručené oznámenie koncentrácie zaevidované úradom pod číslom 5366/2003, v ktorom podnikateľ Heineken Slovensko, a.s. so sídlom Štefánikova 79, 949 01 Nitra, IČO 36 528 391 (ďalej len „Heineken Slovensko“) v konaní zastúpený splnomocneným zástupcom Mgr. Ladislavom Polomom, vedúcim právneho oddelenia podnikateľa Heineken Slovenska (ďalej len „právny zástupca“) oznamuje koncentráciu podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení zákona č. 465/2002 Z. z. (ďalej len „zákon“), ktorá vznikla získaním nepriamej výlučnej kontroly podnikateľa Heineken Slovensko nad podnikom podnikateľa ŠIFRA, s.r.o. so sídlom Hlavná 135, 080 01 Prešov, IČO 36 458 619 (ďalej len „ŠIFRA“) na základe Zmluvy o prevode časti obchodného podielu zo dňa 31.7.2003 uzatvorenej medzi Ing. Pavlom Šindlovským a SDC, spol. s r.o. so sídlom Štefánikova 79, 949 01 Nitra, IČO 36 523 968 (ďalej len „SDC“) a na základe Zmluvy o prevode časti obchodného podielu zo dňa 31.7.2003 Ing. Františkom Pažuchom a SDC (ďalej len „Zmluvy“). 

	Na základe doručenia oznámenia predmetnej koncentrácie začalo dňa             27.8.2003 podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov správne konanie vo veci koncentrácie, o čom úrad listom č. 5654/PMÚ SR/2003 zo dňa 11.9.2003 informoval prostredníctvom právneho zástupcu oznamovateľa koncentrácie.

Po doplnení oznámenia koncentrácie podľa § 10 ods. 12 zákona a vyhlášky Protimonopolného úradu Slovenskej republiky č. 168/2001 Z. z., ktorou sa ustanovujú podrobnosti o náležitostiach oznámenia koncentrácie v znení vyhlášky č. 585/2002 Z. z. (ďalej len „vyhláška“) listom 7743/2003 zo dňa 12.12.2003 a plnomocenstva podľa § 25 ods. 4 zákona dňa 15.12.2003, začala dňom 16.12.2003 plynúť podľa § 11 zákona lehota na vydanie rozhodnutia.

Vzhľadom na viaceré námietky oslovených konkurentov v prieskume trhu, ktorý vykonal úrad a z dôvodu komplexného a objektívneho posúdenia vplyvu predmetnej koncentrácie na hospodársku súťaž, úrad v súlade s § 11 zákona požiadal predsedníčku úradu o predĺženie lehoty na vydanie rozhodnutia do 16.4.2004. Požadované predĺženie lehoty na vydanie rozhodnutia predsedníčka úradu schválila listom zo dňa 13.2.2004, čo následne úrad listom č. 851/PMÚ SR/2003 zo dňa 16.2.2004 oznámil účastníkovi správneho konania.

Správny poplatok vo výške 100 000,- Sk podľa zákona č. 145/1995 Z. z. o správnych poplatkoch v znení neskorších predpisov bol prevedený na účet Protimonopolného úradu Slovenskej republiky dňa 31.10.2003.

Forma koncentrácie
Podľa § 9 ods. 1 zákona koncentrácia je proces ekonomického spájania podnikateľov, ktorým je zlúčenie alebo splynutie dvoch alebo viacerých samostatných podnikateľov alebo získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov. Kontrolou sa podľa § 9 ods. 4 zákona rozumie možnosť vykonávať rozhodujúci vplyv na činnosť podnikateľa, najmä prostredníctvom 
a)	vlastníckych alebo iných práv k podniku alebo k jeho časti, 
b)	práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.

Dňa 31.7.2003 boli medzi spoločníkmi spoločnosti ŠIFRA ako predávajúcimi a spoločnosťou SDC ako nadobúdateľom uzatvorené Zmluvy, na základe ktorých podnikateľ Heineken Slovensko prostredníctvom majetkovo prepojeného podnikateľa SDC získa 52 % obchodný podiel v spoločnosti ŠIFRA.
Analýzou Spoločenskej zmluvy spoločnosti ŠIFRA úrad zistil, že strategické rozhodnutia týkajúce sa obchodnej a rozpočtovej politiky, rozhodnutí o obchodnom pláne sú prijímané prostou väčšinou prítomných spoločníkov (čl. 16 Spoločenskej zmluvy). 
Na základe analýzy stanov spoločnosti ŠIFRA úrad zistil, že 52 % obchodný podiel predstavuje výlučnú kontrolu podnikateľa Heineken Slovensko nad podnikateľom ŠIFRA prostredníctvom vykonávania svojich práv.

Vychádzajúc z vyššie uvedeného úrad zistil, že na základe Zmlúv došlo ku koncentrácii podľa § 9 ods. 1 písm. b) zákona v spojení s § 9 ods. 4 písm. b) zákona, kedy spoločnosť Heineken Slovensko získala nepriamu kontrolu prostredníctvom podnikateľ SDC nad podnikom podnikateľa ŠIFRA. 

Účastníci koncentrácie
Podľa § 25 ods. 3 zákona účastníkmi konania sú navrhovateľ a podnikatelia, o ktorých právach, právom chránených záujmoch a povinnostiach ustanovených týmto zákonom sa má rozhodnúť. Účastníkom konania v prípade koncentrácie podľa             § 9 ods. 1 písm. b) zákona je iba podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov. 
Na základe uvedeného úrad zistil, že účastníkom správneho konania je v danom prípade podnikateľ Heineken Slovensko, ktorý získal nepriamu kontrolu nad podnikom podnikateľa ŠIFRA, a to prostredníctvom podnikateľa SDC. Účastníkom koncentrácie je podnikateľ Heineken Slovensko, ktorý získal kontrolu nad podnikom podnikateľa ŠIFRA, ako aj podnikateľ ŠIFRA, nad ktorým bola na základe Zmlúv kontrola získaná.

Spoločnosť Heineken Slovensko bola založená bez výzvy na upisovanie akcií na základe rozhodnutia zakladateľa zakladateľskou listinou zo dňa 19. 6. 1998 notárskou zápisnicou č. N 220/98, NZ 211/98 podľa §§ 56 – 75 a §§ 154 – 220 zákona č. 513/1991 Zb. Obchodného zákonníka v znení neskorších predpisov (ďalej len „Obchodný zákonník“) a následne bola dňa 30.6.1998 zapísaná do Obchodného registra Okresného súdu Nitra Oddiel: Sa, Vložka číslo: 10074/N. Spoločnosť Heineken Slovensko, a. s. je kontrolovaná spoločnosťou Heineken International B.V., Holandsko, ktorá je súčasne jediným akcionárom spoločnosti Heineken Sladovne Slovensko, a. s., Nitra. Materskou spoločnosťou vlastniacou 100 % obchodný podiel Heineken International B.V., Holandsko je holdingová spoločnosť Heineken N.V., Holandsko, ktorá zastrešuje väčší počet spoločností vo svete vyrábajúcich pivo (ďalej len „ekonomická skupina Heineken“). 
Hlavným predmetom činnosti spoločnosti Heineken Slovensko je predovšetkým výroba piva, nealkoholických  nápojov a  sirupov,  veľkoobchod  so  sladovníckym jačmeňom, stáčanie, plnenie nápojov do plechovíc a predaj piva a nealkoholických nápojov do veľkoobchodu a maloobchodu. Podnikateľ Heineken Slovensko sa zároveň zaoberá dovozom niektorých značiek pív do Slovenskej republiky, konkrétne sa jedná o pivá vyrobené v rámci ekonomickej skupiny Heineken značiek: Heineken, Desperados a Murphys Irish Stout. 
Podnikateľ Heineken Slovensko vyrába pivá značiek Zlatý bažant, Corgoň, Martiner, Gemer, Kelt.
Slad pre pivovary Heineken Slovensko zabezpečuje spoločnosť Heineken Slovensko Sladovne, a.s., Štefánikova 79, 949 01 Nitra (ďalej len „Heineken Slovensko Sladovne, a.s.“), ktorej jediným akcionárom je Heineken International B.V.  
Spoločnosť Heineken Slovensko výlučne kontroluje spoločnosť SDC, spol. s r.o. so sídlom Štefánikova 79, 949 01 Nitra, IČO 36 523 968 (ďalej len „SDC“). Predmetom činnosti spoločnosti SDC je kúpa  tovaru  na  účely  jeho  predaja konečnému spotrebiteľovi (maloobchod), kúpa tovaru na účely jeho predaja iným prevádzkovateľom živnosti (veľkoobchod), prenájom dopravných prostriedkov, strojov a  prístrojov a  sprostredkovanie obchodu. 

	Heineken Slovensko ďalej kontroluje spoločnosť ECOBEN, s.r.o. so sídlom Štefunkova 23, 821 03 Bratislava, IČO 31 324 924 (ďalej len „ECOBEN“). Predmetom činnosti je nákup a predaj rozličného tovaru, sprostredkovanie obchodnej činnosti a služieb,  vykonávanie  inžinierskych  stavieb  (vrátane  technickej vybavenosti  sídliskových celkov), poradenská a konzultačná činnosť v stavebníctve a zahranično – obchodná činnosť. 	
 
 	Vychádzajúc z vyššie uvedeného úrad zistil, že spoločnosť Heineken Slovensko je podnikateľom podľa § 2 ods. 2 Obchodného zákonníka, a teda aj podnikateľom podľa § 3 ods. 2  zákona.

	Spoločnosť ŠIFRA je spoločnosťou s ručením obmedzením zapísanou Obchodom registri Okresného súdu Prešov, Oddiel: Sro, Vložka číslo: 14259/P. Predmet jej činnosti zahŕňa širokú škálu činností v oblasti kúpi tovaru na účely jeho predaja maloobchodu a veľkoobchodu, príprava a predaj jedál, nápojov na priamu konzumáciu, skladovanie a vyskladňovanie a iné. 
	Spoločnosť ŠIFRA vznikla odčlenením aktivít týkajúcich sa distribúcie piva a iných výrobkov do HORECA (hotely, reštaurácie, kaviarne a iné zariadenia, v ktorých dochádza k priamej konzumácii výrobkov tam zakúpených) od spoločnosti INVEST EXTRA, s.r.o. so sídlom Hlavná 135, 080 01 Prešov, IČO 36 458 619 (ďalej len „INVEST EXTRA“). 
	Spoločnosť ŠIFRA má regionálnu pôsobnosť vymedzenú regiónom Bardejov, Gelnica, Humenné, Košice, Košice – okolie, Levoča, Medzilaborce, Prešov, Sabinov, Svidník, Sp. Nová Ves, Stropkov, Snina.

Vychádzajúc z vyššie uvedeného úrad zistil, že spoločnosť ŠIFRA je podnikateľom podľa § 2 ods. 2 Obchodného zákonníka, a teda aj podnikateľom podľa § 3 ods. 2  zákona.

Koncentrácia podliehajúca kontrole úradu

	Podľa § 10 ods. 1 zákona koncentrácia podlieha kontrole úradu, ak
a)	spoločný obrat účastníkov koncentrácie je najmenej 750 000 000 Sk a aspoň dvaja z účastníkov koncentrácie dosiahli obrat každý najmenej 250 000 000 Sk za uzavreté účtovné obdobie predchádzajúce vzniku koncentrácie alebo
b)	spoločný podiel účastníkov koncentrácie alebo podiel aspoň jedného z nich presiahne 25 % celkového podielu tovarov na relevantnom trhu v Slovenskej republike.

Z podkladov predložených účastníkom správneho konania úrad zistil, že spoločný obrat účastníkov koncentrácie za rok 2002 prevyšuje zákonom stanovenú hranicu (presný údaj úrad v rozhodnutí neuvádza, nakoľko bol účastníkom konania označený za predmet obchodného tajomstva), avšak obrat podnikateľ ŠIFRA za rok 2002 nie je možné vyčísliť, nakoľko podnikateľ ŠIFRA vznikol v roku 2003.

Z uvedeného vyplýva, že predmetná koncentrácia nepodlieha kontrole úradu podľa § 10 ods. 1 písm. a) zákona a preto úrad ďalej skúmal, či oznámená koncentrácia podlieha kontrole úradu podľa § 10 ods. 1 písm. b) zákona. V tejto súvislosti úrad definoval relevantné trhy, na ktorých pôsobia účastníci koncentrácie a podnikatelia podľa § 10 ods. 2 písm. b), c), a d) zákona v Slovenskej republike. 
Podiely predmetných podnikateľov v Slovenskej republike sú uvedené v nasledujúcej časti tohto rozhodnutia.

Relevantné trhy 

Podľa § 3 ods. 3 zákona relevantný trh je priestorový a časový súbeh ponuky a dopytu takých tovarov, ktoré sú na uspokojenie určitých potrieb z hľadiska užívateľa zhodné alebo vzájomne zastupiteľné. Podľa § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary schopné uspokojiť určitú potrebu užívateľov. Podľa § 3 ods. 6 zákona priestorový relevantný trh je vymedzený územím, na ktorom sú súťažné podmienky natoľko homogénne, že môže byť odčlenené od ostatných území s odlišnými súťažnými podmienkami.
	Vzhľadom na to, že predmetná transakcia je vertikálnou koncentráciou, úrad definuje relevantné trhy, na ktorých pôsobí podnikateľ Heineken Slovensko ako aj relevantné trhy, na ktorých pôsobí podnikateľ ŠIFRA. 
Pri definovaní relevantných trhov úrad vychádzal z informácií mu známych z jeho úradnej činnosti, ktoré získal v správnych konaniach prebiehajúcich na úrade v rokoch 2002 a 2003 ukončených právoplatným rozhodnutím č. 2002/FV/3/1/161 zo dňa 2.8.2002, č. 2002/FV/3/1/231 zo dňa 28.10.2002, č. 2003/FH/3/1/233 10.10.2003, kde účastníkom konania bol podnikateľ Heineken Slovensko alebo podnikateľ s ním majetkovo priamo alebo nepriamo prepojený, na ktoré sa odvoláva aj účastník konania. 

Relevantný trh výroby a predaja sladu v Slovenskej republike

	Podnikateľ Heineken Slovensko prostredníctvom ním majetkovo prepojených osôb (ďalej len „Heineken“) podniká na území Slovenskej republiky v oblasti výroby a predaja sladu, ktorý je jednou zo vstupných surovín pri výrobe piva. Na základe informácií známych úradu z jeho úradnej činnosti a vzhľadom na to, že neexistujú iné tovary, ktoré by bolo možné považovať za zhodné alebo vzájomne zastupiteľné so sladom, úrad vymedzil tovarový relevantný trh ako trh výroby a predaja sladu. Vo vzťahu k tomuto tovarovému relevantnému trhu úrad z geografického hľadiska vymedzil priestorový relevantný trh územím Slovenskej republiky, nakoľko na tomto území sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami. 
	
Na relevantnom trhu výroby a predaja sladu pôsobí iba jeden z účastníkov koncentrácie – Heineken Slovensko prostredníctvom ním majetkovo prepojenej spoločnosti Heineken Slovensko Sladovne, a.s. so sídlom Štefánikova 79, Nitra. 
Z informácii známych úradu z jeho úradnej činnosti ako aj z oznámenia koncentrácie vyplýva, že podiel Heinekenu na relevantnom trhu výroby a predaja sladu v Slovenskej republike je 25,1 %.
	Na základe vyššie uvedených údajov úrad konštatuje, že spoločný podiel účastníkov koncentrácie alebo podiel aspoň jedného z nich na relevantnom trhu výroby a predaja sladu presiahol 25 % celkového podielu tovarov na predmetnom relevantnom trhu a predmetná koncentrácia podlieha kontrole úradu podľa § 10 ods. 1 písm. b) zákona.
Analýza relevantného trhu výroby a predaja sladu v Slovenskej republike
	Pri posudzovaní relevantného trhu výroby a predaja sladu v Slovenskej republike úrad posudzoval postavenie podnikateľa Heineken Slovensko  pred a po uskutočnení koncentrácie.

Stav pred koncentráciou
V roku 2002 bol na Slovensku vyrobený slad na výrobu piva v objeme 233 344 ton, z toho 160 732 ton sa exportovalo. Heineken vyrobil 119 300 ton sladu, z toho 33 404 ton použil na vlastnú výrobu a 78 500 ton exportoval. Heineken umiestnil na trh 7 396 ton sladu, čo predstavuje 25,1 % podiel na relevantnom trhu výroby a predaja sladu v Slovenskej republike (výroba sladu mínus export sladu – spotreba sladu vyrobeného v Slovenskej republike na výrobu piva, t.j. celková veľkosť trhu 29.466 ton podľa údajov poskytnutých úradu Slovenským združením výrobcov piva a sladu Bratislava v správnom konaní ukončenom na úrade právoplatným rozhodnutím č. 2003/FH/3/1/233 zo dňa 10.10.2003 a ktorý je súčasťou spisového materiálu) 

Z údajov Slovenského združenia výrobcov piva a sladu Bratislava úrad zistil, že na tomto relevantnom trhu pôsobia viacerí podnikatelia, ku ktorým okrem podnikateľa Heineken Slovensko patria podnikatelia Lycos Trnavské sladovne, Malt Soufflet, Esperia Trnava, TOPVAR, Sladovne Michalovce a iní.  

Stav po koncentrácií
Vzhľadom na to, že predmetná koncentrácia priamo neovplyvňuje postavenie podnikateľa Heineken Slovensko, a. s. na relevantnom trhu výroby a predaja sladu, úrad sa týmto relevantným trhom v predmetnom správnom konaní hĺbkovo nezaoberal. Uskutočnením koncentrácie nedôjde k vzniku alebo posilneniu dominantného postavenia podnikateľa Heineken Slovensko na relevantnom trhu výroby a predaja sladu v Slovenskej republike, ktorého dôsledkom sú významné prekážky efektívnej súťaže na dnom relevantnom trhu.

Relevantný trh výroby a predaja piva v Slovenskej republike

Z informácií známych úradu z jeho úradnej činnosti vyplývajú skutočnosti, že pri výrobe piva jednotlivé pivovary používajú rovnaký technologický postup a sú schopné vyrábať širokú škálu pív s rôznou chuťou a ingredienciami a s rôznym obsahom alkoholu. Rast alebo pokles v predaji piva sa vyznačuje vysokou cenovou elasticitou, kedy spotrebitelia pri zvýšení ceny piva jednej značky prechádzajú na lacnejší druh piva, pričom je dôležité, že spotrebitelia neprechádzajú na spotrebu iných alkoholických alebo nealkoholických nápojov. 
Vyššie uvedené skutočnosti úrad zohľadnil pri definovaní relevantného trhu, na ktorom pôsobí podnikateľ Heineken Slovensko. Z hľadiska dopytovej a ponukovej zastupiteľnosti predstavuje pivo samostatný relevantný trh. 
Pri definovaní relevantného trhu z hľadiska priestorového sa úrad zaoberal výmenou tovaru (piva) z hľadiska obchodu medzi krajinami, jeho veľkosťou a vplyvom na trh. Ako vyplýva z informácií známych úradu z jeho úradnej činnosti, podiel dovozu piva predstavuje približne 8 % z celkovej veľkosti trhu výroby a predaja piva. Z priestorového hľadiska preto úrad zadefinoval  územie Slovenskej republiky, nakoľko toto územie je natoľko homogénne, že môže byť odčlenené od ostatných území s odlišnými súťažnými podmienkami.

Podnikateľ Heineken Slovensko vyrábal v roku 2002 pivo v štyroch pivovaroch (v Hurbanove, Nitre, Rimavskej Sobote, Martine). V produktovom portfóliu podnikateľa Heineken Slovensko sú pivá značiek Zlatý Bažant, Kelt, Gemer, Corgoň, Martiner .
Heineken na Slovensko dováža pivá značiek Heineken, Desperados, Murphy's Irish Stout, ktoré sú vyrábané pivovarmi patriacimi do ekonomickej skupiny Heineken. Z hľadiska veľkosti dovozov pív predstavuje tento dovoz zanedbateľný objem. Koncentráciou s podnikateľom Getränke-Beteiligungs-AG so sídlom Bauernstraße 9, 4600 Wels, Rakúsko (rozhodnutie č.  2003/FH/3/1/233 zo dňa 10.10.2003) si Heineken rozšíril portfólio pív o pivá značiek Edelweiss, Zipfer, Gösser, Kaiser, Puntigamer, Schlossgold, Soproni Aszok, Silva, Ciuc, Goldenbräu, Starobrno a Królewskie. Na územie Slovenskej republiky v roku 2002 dovážal len pivo značky Starobrno a v minimálnom objeme nealkoholické pivo značky Schlossgold.
Podnikateľ Heineken Slovensko na území Slovenskej republiky umiestňuje ním vyrobené a dovezené pivo jednak v maloobchodnej sieti a jednak v HORECA (hotely, reštaurácie, kaviarne, teda zariadenia, kde dochádza k priamej konzumácii tam zakúpených tovarov).

Z informácií známych úradu z jeho úradnej činnosti ako aj z oznámenia koncentrácie vyplýva, že podiel Heinekenu na relevantnom trhu výroby a predaja piva v Slovenskej republike je 44 %.

	Na základe vyššie uvedených údajov úrad konštatuje, že spoločný podiel účastníkov koncentrácie alebo podiel aspoň jedného z nich na relevantnom trhu výroby a predaja sladu presiahol 25 % celkového podielu tovarov na predmetnom relevantnom trhu a predmetná koncentrácia podlieha kontrole úradu podľa § 10 ods. 1 písm. b) zákona.

Analýza relevantného trhu výroby a predaja piva v Slovenskej republike

	Pri posudzovaní vplyvu predmetnej koncentrácie na danom relevantnom trhu sa úrad zameral na skúmanie postavenia účastníkov koncentrácie a jednotlivých konkurentov na predmetnom relevantnom trhu pred a po uskutočnení koncentrácie.

Stav pred koncentráciou
Z informácií známych úradu z jeho úradnej činnosti vyplýva, že okrem podnikateľa Heineken Slovensko na území Slovenskej republiky  pivo vyrábajú aj nasledujúci podnikatelia:
 
-  Pivovar ŠARIŠ, a.s., Pivovarská 9, 082 21 Veľký Šariš (ďalej len „Pivovar ŠARIŠ“). Pivovar Šariš patrí do ekonomickej skupiny spoločnosti SOUTH AFRICAN BREWERIES Ltd. (ďalej len „SAB“). Pivovar ŠARIŠ vyrába a predáva pivá značiek Šariš, Smädný mních a licenčne vyrába pivá značky Gambrinus a Veľkopopovický kozel patriacich do portfólia skupiny SAB. Ďalšie pivá vyrábané pivovarmi ekonomickej skupiny SAB ako Pilsner Urquel a SAB-Miller sú na územie Slovenskej republiky dovážané z Českej republiky.

-  TOPVAR, a.s., Krušovská 2092,  955 14 Topoľčany (ďalej len „TOPVAR“). TOPVAR vyrába a predáva pivá značiek Topvar, ktorý patrí medzi jej najznámejšie značky, ďalej pivá Samaritán, Milénium 2000, Marína. TOPVAR licenčne nevyrába žiadne pivá a taktiež nerealizuje žiadny dovoz. 

- 	Stein s.r.o., Blumentálska 19, Bratislava (ďalej len „Stein“) vyrába pivo pod značkou Stein a Starosladovnícke pivo. Z informácií známych úradu z jeho úradnej činnosti vyplýva, že od roku 2003, po odkúpení značky Horden od spoločnosti Esperia, a. s., Trnava (ďalej len „Esperia, a. s.“), vyrába aj pivo značky Horden. Predajom značky Horden spoločnosti Stein, s.r.o., zostali výrobné kapacity pivovaru Horden, patriaceho podnikateľovi Esperia, a. s., nevyužité.

- 	Pivovar Tatran, a.s., Murgašova 1, 058 80 Poprad (ďalej len „Pivovar Tatran“), ktorý vyrába a predáva pivo pod značkou Tatran.

- 	Pivovar Urpín BB, s.r.o., Lesnícka 12, 976 13 Slovenská Ľupča (ďalej len „Pivovar Urpín BB“), ktorý vyrába a predáva pivo pod značkou Urpín.

- Pivovar Popper, s.r.o., Sakalovej 158/39, 014 24 Bytča (ďalej len „Pivovar Popper“). Pivovar Popper vyrába a predáva pivo pod značkou Popper a Palatín. Z informácií známych úradu z jeho úradnej činnosti vyplýva, že ako samostatná spoločnosť vznikla zápisom do obchodného registra Okresného súdu Žilina dňa 25.5.2001 a svoju činnosť v oblasti výroby piva začala k 1.7.2001. Dovtedy bola výroba a predaj piva realizovaná pod obchodným menom KK Company – Pivovary, s.r.o., Vlkanová.

-	Eduard Rada, a.s., Pivovar Steiger 24, 966 02 Vyhne (ďalej len „Eduard Rada“), ktorý vyrába a predáva pivá značiek Steiger, Sitňan a exkluzívne pivo značky HELL BREWERY.

Na základe podkladov získaných od účastníka správneho konania, z informácií známych úradu z jeho činnosti, ktoré úrad získal od výrobcov piva so sídlom na území Slovenskej republiky a od Slovenského združenia výrobcov piva a sladu, Bratislava (ďalej len „Združenie“), úrad zistil nasledovný trhový podiel podnikateľa Heineken Slovensko a ostatných konkurentov na relevantnom trhu výroby a predaja piva v Slovenskej republike za sledované obdobie rokov 2000 až  2002.
		
Podiel účastníkov koncentrácie a ich najbližších konkurentov na definovanom relevantnom trhu za príslušné obdobie zobrazuje nižšie uvedená tabuľka:

Podnikateľ	rok 2000	rok 2001	rok 2002	
 	Predaj	Podiel	Predaj	Podiel	Predaj	Podiel	
Heineken Slovensko	1 978 621	44,9	1 992 150	43,4	2 137 816	43,8	
Šariš	776 968	17,6	1 030 449	22,4	1 263 684	25,9	
TOPVAR	594 505	13,5	623 875	13,6	660 420	13,5	
E. Rada	291 137	6,6	275 838	6,0	251 941	5,1	
Tatran	178 854	4,0	174 528	3,8	141 705	2,9	
Stein	188 008	4,2	158 594	3,4	132 894	2,7	
Urpín	193 550	4,3	157 322	3,4	138 813	2,8	
Popper	108 851	2,4	107 462	2,3	100 433	2,0	
Tab.: Podiel výrobcov piva na relevantnom trhu výroby a predaja piva v Slovenskej republike za obdobie rokov 2000, 2001 a 2002

Z vyššie uvedenej tabuľky vyplýva, že podnikateľ Heineken na relevantnom trhu výroby a predaja piva v Slovenskej republike si udržiava stabilné postavenie vo výške 44 % podielu. Odstup medzi lídrom trhu podnikateľom Heineken a spoločnosťou  Pivovar Šariš sa za posledné tri roky znižuje. Pivovar Šariš najviac zo všetkých výrobcov piva zvýšil svoj podiel na predmetnom relevantnom trhu. Spoločnosť TOPVAR si udržiava stabilné tretie miesto na danom relevantnom trhu s podielom na úrovni 13 %. Podiel ostatných výrobcov piva sa v sledovanom období pohyboval na úrovni od 2 % do 5 %.
	Za sledované obdobie troch rokov nebola začatá žiadna nová výroba piva na území Slovenskej republiky. Od roku 2003 kúpou značky Horden spoločnosťou Stein od Esperia klesol počet výrobcov pív na území Slovenskej republiky na súčasných sedem.

Heineken Slovensko patrí medzi lídrov trhu výroby a predaja piva v Slovenskej republike. Jeho podiel na predmetnom relevantnom trhu bol za posledné obdobie troch rokov na približne na stabilnej úrovni. Jedným z najvýznamnejších konkurentov je Pivovar ŠARIŠ, ktorého podiel na danom relevantnom trhu rastie. Postavenie TOPVARu je na stabilnej úrovni. Ostatné slovenské pivovary patria podľa veľkosti výroby piva medzi malé pivovary a jednotlivo vyrábajú približne desatinu produkcie Heinekenu. Podnikateľ Heineken Slovensko bol pred uskutočnením koncentrácie vystavený hospodárskej súťaži zo strany ostatných subjektov na trhu. 

Stav po koncentrácií
Posudzovaná koncentrácia je koncentráciou vertikálnou, nakoľko jej uskutočnením dôjde k vertikálnemu prepojeniu výrobcu piva a distribútora piva do HORECA. Uskutočnením posudzovanej koncentrácie nedôjde k rozšíreniu portfólia pív Heinekenu ani k rozšíreniu výrobných kapacít. Uskutočnením koncentrácie nedôjde k vzniku dominantného postavenia podnikateľa Heineken Slovensko na relevantnom trhu výroby a predaja piva v Slovenskej republike, ktorého dôsledkom sú významné prekážky efektívnej súťaže na danom relevantnom trhu. 

	Podnikateľ Heineken Slovensko pôsobí aj na relevantnom trhu výroby a predaja nealkoholických nápojov v Slovenskej republike. Jeho podiel na danom relevantnom trhu je veľmi nízky na úrovni 0,01 %. Úrad sa podrobne týmto relevantným trhom nezaoberal vzhľadom na podiel Heinekenu Slovenska na tomto trhu, nakoľko daný relevantný trh nie je ovplyvneným relevantným trhom.

Relevantný trh veľkoobchodnej distribúcie piva do HORECA v regióne miest Bardejov, Gelnica, Humenné, Košice, Košice – okolie, Levoča, Medzilaborce, Prešov, Sabinov, Svidník, Sp. Nová Ves, Stropkov, Snina

	Vo vzťahu k podnikateľovi Šifra úrad zadefinoval relevantný trh veľkoobchodnej distribúcie piva do HORECA (hotely, kaviarne, reštaurácie) v regióne miest Bardejov, Gelnica, Humenné, Košice, Košice – okolie, Levoča, Medzilaborce, Prešov, Sabinov, Svidník, Sp. Nová Ves, Stropkov, Snina. 
Na podnikateľa ŠIFRA, ktorý vznikol v roku 2003, boli prevedené obchodné aktivity spoločnosti INVEST EXTRA týkajúce sa distribúcie piva a iných výrobkov do HORECA. 
Pivo určené na konzumáciu v zariadeniach HORECA sa k spotrebiteľovi dostáva od výrobcov a dovozcov piva najmä prostredníctvom veľkoobchodníkov.
Podnikateľ Heineken Slovensko pôsobí v oblasti distribúcie piva prostredníctvom ním majetkovo prepojených osôb, a to podnikateľa SDC a ECOBEN. Prostredníctvom uvedených spoločností pôsobí Heineken Slovensko aj v oblasti veľkoobchodnej distribúcie piva do HORECA, avšak v iných oblastiach ako je zadefinovaný priestorový relevantný trh. Na danom priestorovo zadefinovanom relevantnom trhu v regióne miest Bardejov, Gelnica, Humenné, Košice, Košice – okolie, Levoča, Medzilaborce, Prešov, Sabinov, Svidník, Sp. Nová Ves, Stropkov, Snina podnikateľ Heineken Slovensko a ním majetkovo prepojené podnikatelia priamo nepôsobí. 

V ďalšej časti sa úrad zameral na analýzu postavenia a distribúcie piva jednotlivých výrobcov v predmetnom regióne (regióne miest Bardejov, Gelnica, Humenné, Košice, Košice – okolie, Levoča, Medzilaborce, Prešov, Sabinov, Svidník, Sp. Nová Ves, Stropkov, Snina) pred uskutočnením koncentrácie.

Distribúcia piva podnikateľa Heineken Slovensko

Podnikateľ Heineken Slovensko predával pred koncentráciou ním vyrobené a dovezené pivo v predmetnom regióne do HORECA prostredníctvom nezávislých distribútorov. 
Podnikateľ Heineken Slovensko v predmetnom regióne predával pivo do HORECA prostredníctvom nezávislých distribútorov, napr. INVEST EXTRA, Makos Trade, s.r.o. so sídlom Mičkova 31, 085 01 Bardejov (ďalej len „Makos Trade“), Sakmer, s.r.o. veľkosklad piva a nápojov so sídlom Štefánikova 94, 085 01 Bardejov (ďalej len „Sakmer“), Rastislav Prieložný – Kameňolom- Nákupné stredisko so sídlom Čsl. Armády 65, 06601 Humenné (ďalej len „Rastislav Prieložný – Kameňolom“), Onako, s.r.o. so sídlom Nám. Majstra Pavla 10, 054 01 Levoča (ďalej len „Onako“), Ing. Tibor Demko so sídlom Duklianska 642-10, 089 01 Svidník (ďalej len „Ing. Tibor Demko“), PAMIDA, s.r.o. so sídlom Mlynská 1, 082 21 Veľký Šariš (ďalej len „PAMIDA“) a iní.
Podnikateľ Heineken Slovensko na zadefinovanom relevantnom trhu predal v roku 2002 celkovo ... hl piva (presný údaj úrad v rozhodnutí neuvádza, nakoľko bol účastníkom konania označený za predmet obchodného tajomstva), čo predstavuje viac ako 25 % podiel na danom relevantnom trhu.

Distribúcia piva podnikateľa Pivovaru ŠARIŠ
	Podnikateľ Pivovar ŠARIŠ v liste č. 6739/2003 zo dňa 31.10.2003 uviedol, že pivo na danom relevantnom trhu umiestňuje v prevažnej miere prostredníctvom nezávislých distribútorov. Priame dodávky podnikateľa ŠARIŠ predstavujú dodávky prostredníctvom špeciálnych cisterien do pivných skladov.

Z informácií získaných úradom v prieskume trhu vyplýva, že vzhľadom na situovanie výrobného závodu Pivovaru ŠARIŠ na danom úradom zadefinovanom priestorovom relevantnom trhu sú pivá portfólia SAB odoberávané a spotrebovávané vo väčších množstvách v porovnaní s pivami iných výrobcov piva v danom regióne.  Pivovar Šariš je lídrom na trhu veľkodistribúcie piva do HORECA v danom regióne.  

Distribúcia piva podnikateľa TOPVAR
	Podnikateľ TOPVAR v liste č. 6118/2003 zo dňa 6.10.2003 uviedol, že distribúciu svojich výrobcov  do HORECA zabezpečuje prostredníctvom nezávislých distribútorov. V predmetnom regióne TOPVAR distribuoval pivo prostredníctvom veľkodistribútorov INVEST EXTRA, Pivo ŠEMRÁK, Peter Smandra – POD GAŠTANOM, Ing. Štefan Horváth – ŠTEHOR, Ing. Miloš Biško, Mária Heligmanová Hesax – veľkosklad piva a nealko. TOPVAR v liste ďalej uvádza, že nedokáže odhadnúť množstvo predaného piva do HORECA.

	Z prieskumu trhu, ktorý úrad vykonal oslovením veľkodistribútorov piva ako aj z oznámenia koncentrácie vyplýva, že podiel  podnikateľa TOPVAR na predmetnom relevantnom trhu je v podstate zanedbateľný.  

Distribúcia piva podnikateľa Pivovar Tatran
	Pivovar Tatran v liste č. 6119/2003 zo dňa 6.10.2003 uvádza, že pivo na danom relevantnom trhu predáva prostredníctvom nezávislých veľkoodberateľov ako aj prostredníctvom priamych dodávok. Podiel predaja piva cez nezávislých veľkodistribútorov predstavuje 73 % z celkového výstavu piva. Jeho podiel na celkovom predaji piva do HORECA je v podstate zanedbateľný.
	Ďalej podnikateľ Pivovar Tatran uvádza, že nedistribuoval pivo do HORECA prostredníctvom podnikateľa INVEST EXTRA. 

Distribúcia piva podnikateľa Pivovar Popper
	V liste č.  6200/2003 zo dňa 8.10.2003 podnikateľ Pivovar Popper uviedol, že v predmetnom regióne v období rokov 2000, 2001, 2002 a k 30.6.2003 nepôsobil.

Distribúcia piva podnikateľa STEIN
	Podnikateľ STEIN informoval úrad listom č. 6086/2003 zo dňa 3.10.2003, že v predmetnom regióne podnikateľ STEIN nepôsobí.

Distribúcia piva podnikateľa Pivovar URPÍN BB
Podnikateľ Pivovar URPÍN BB uviedol v liste č. 6560/2003 zo dňa 27.10.2003, že v predmetnom regióne podnikateľ Pivovar URPÍN BB nepôsobí.

Úrad ďalej v prieskume trhu oslovil viacerých distribútorov piva do HORECA, pôsobiacich na zadefinovanom priestorovom relevantnom trhu a zisťoval rentabilnú vzdialenosť pre distribúciu piva do HORECA od skladu ako aj podiel distribúcie pív z portfólia Heineken Slovensko ako aj Pivovaru Šariš, ktorí sú najvýznamnejšími konkurentmi na danom priestorovom relevantnom trhu. 

INVEST EXTRA
Heineken Slovensko umiestnil v predmetnom regióne prostredníctvom INVEST EXTRA ... hl piva (presný údaj úrad neuvádza, nakoľko bol účastníkom konania označený za predmet obchodného tajomstva), čo predstavuje 6,56 % podiel na trhu distribúcie piva v predmetnom regióne. Ako už bolo uvedené vyššie, práva táto časť podnikateľských aktivít podnikateľa INVEST EXTRA – distribúcia piva do HORECA v predmetnom regióne- bola odčlenená do spoločnosti ŠIFRA, nad ktorou Heineken Slovensko  predmetnou koncentráciou získava kontrolu.

PAMIDA
	Podnikateľ PAMIDA v liste č. 7547/2003 zo dňa 5.12.2003 uviedol, že svoju podnikateľskú činnosť začal v polovici roka 2001. Disponuje jedným veľkoobchodným skladom umiestnením v Sabinove. Distribúciu piva do HORECA realizuje v regióne 50 km od skladu, čo predstavuje územie Sabinova a Lipian.
	Podiel predávaného piva spoločnosti Heineken Slovensko odhaduje podnikateľ PAMIDA na úrovni približne 30 % z celkového objemu dodávok, t.j. približne 3 600 hl piva značky Zlatý bažant.
	Podnikateľ PAMIDA ďalej distribuuje pivá značiek Šariš, s podielom na predaji približne 60 % a Steiger s podielom 10 %.

Ján Goduľa, Kováčska 1/20, Spišská Nová Ves
	Podnikateľ Ján Goduľa v liste č. 7410/2003 zo dňa 1.12.2003 uviedol, že v predmetnom regióne 
pôsobí v oblasti veľkodistribúcie piva do HORECA. Distribuuje pivá viacerých značiek, pričom podiel distribuovaných pív portfólia Heinekenu Slovenska predstavuje ... %, t.j. ... hl, pričom podiel distribuovaných pív portfólia SAB predstavuje ... % , t.j. ... hl.
Presné informácie a údaje o jeho činnosti a vymedzenie územia, na ktorom podnikateľ Ján Goduľa pôsobí, boli podnikateľom označené ako dôverné informácie, a preto ich úrad vo svojom rozhodnutí neuvádza.

Master Trade, s.r.o., Kollárova 12, Pezinok (ďalej len „Master Trade“)
	Podnikateľ Master Trade v liste č. 7377/2003 zo dňa 28.11.2003 uvádza, že svoju činnosť začal v roku 2002. Master Trade nedisponuje vlastnými skladovými kapacitami, tovar odoberá v dohodnutých miestach dodania priamo v jednotlivých skladoch dodávateľa, odkiaľ ho dodáva zmluvným odberateľom v rámci Slovenska. 
	
	Z vyjadrení ostatných konkurentov vyplynulo, že Master Trade distribuuje výlučne pivá z portfólia SAB. 

MEJ, s.r.o., Štefánikova 94, Bardejov (ďalej len „MEJ“)
	Podnikateľ MEJ v liste č. 7304/2003 zo dňa 26.11.2003 uviedol, že v predmetnom regióne pôsobí v oblasti veľkodistribúcie piva do HORECA. Distribuuje pivá viacerých výrobcov. Podiel predaja pív z portfólia Heineken Slovensko v uplynulom období predstavoval ... %. Presné informácie a údaje o jeho činnosti a vymedzenie územia, na ktorom podnikateľ MEJ pôsobí, boli podnikateľom označené ako dôverné informácie, a preto ich úrad vo svojom rozhodnutí neuvádza.

ŠIFRA Kvetoslava Šifrová, Modrá nad Cirochou (ďalej len „ŠIFRA Kvetoslava Šifrová“)
	Podnikateľ ŠIFRA Kvetoslava Šifrová v liste č. 7249/2003 zo dňa 24.11.2003 uviedol, že v predmetnom regióne pôsobí v oblasti veľkodistribúcie piva do HORECA. Distribuuje pivá viacerých výrobcov, pričom pivo vyrobené, resp. dovezené Heinekenom Slovensko predstavuje ... % a pivo z portfólia SAB predstavuje ... %. Podiely predaja piva rôznych výrobcov sa za posledné tri roky výrazne nemenil.  Presné informácie a údaje o jeho činnosti  a vymedzenie územia, na ktorom podnikateľ ŠIFRA Kvetoslava Šifrová pôsobí, boli podnikateľom označené ako dôverné informácie a ako predmet obchodného tajomstva, a preto ich úrad vo svojom rozhodnutí neuvádza.

Ing. Tibor Demko, Duklianska 642 -10, Svidník (ďalej len „Ing. Tibor Demko“)
Podnikateľ Ing. Tibor Demko v liste č. 6868/2003 zo dňa 6.11.2003 uviedol, že v predmetnom regióne pôsobí v oblasti veľkodistribúcie piva do HORECA. Disponuje jedným skladom vo Svidníku a do HORECA distribuuje pivo do vzdialenosti 30 km od skladu, pričom vzdialenejší rozsah distribúcie by bol ekonomicky neúnosný. Podiel distribuovaných pív výrobcov je vo výške 60 % v prípade Heinekenu Slovenska a 40 % v prípade Pivovaru ŠARIŠ.

Pivo ŠEMRÁK, s.r.o., Textilná 4, Košice (ďalej len „Pivo ŠEMRÁK“)
	Podnikateľ Pivo ŠEMRÁK v liste č. 6922/2003 zo dňa 10.11.2003 uviedol, že v predmetnom regióne distribuuje pivo do HORECO do vzdialenosti 40 km od skladu, ktorý je umiestnený v Košiciach. Podiel distribúcie piva dodávaného z portfólia Heineken do HORECA predstavoval v uplynulom období približne 52 %, podiel Pivovaru ŠARIŠ predstavoval 22 %, podiel TOPVARu bol 6 %. Ďalej Pivo ŠEMRÁK distribuuje pivá značiek Budvar, Staroprameň, Krušovice a iné.

MAKOS Trade
	Podnikateľ MAKOS Trade v liste č. 6780/2003 zo dňa 3.11.2003 uviedol, že v predmetnom regióne pôsobí aj v oblasti distribúcie piva do HORECA. MAKOS TRADE disponuje ... skladmi, ktoré sú umiestnené v ........ . Ďalej v liste uvádza, že rentabilná vzdialenosť distribúcie piva do HORECA je do ... km. Presné informácie a údaje o jeho činnosti  a vymedzenie územia, na ktorom podnikateľ MAKOS Trade pôsobí, boli podnikateľom označené ako dôverné informácie a za predmet obchodného tajomstva, a preto ich úrad vo svojom rozhodnutí neuvádza.

SAKMER, s.r.o., Štefánikova 94, Bardejov
	Podnikateľ SAKMER v liste č.  6198/2003 zo dňa 8.10.2003 uvádza, že pôsobí aj v oblasti distribúcie piva do HORECA v danom regióne. Od sídla spoločnosti distribuuje pivo do vzdialenosti .... km. SAKMER disponuje ... skladmi umiestnenými v .....
Presné informácie a údaje o jeho činnosti  a vymedzenie územia, na ktorom podnikateľ SAKMER pôsobí, boli podnikateľom označené ako dôverné informácie, a preto ich úrad vo svojom rozhodnutí neuvádza.

Rastislav Prieložný KAMEŇOLOM 
Podnikateľ Rastislav Prieložný KAMEŇOLOM v liste č.  6172/2003 zo dňa 7.10.2003 uvádza, že pôsobí aj v oblasti distribúcie piva do HORECA v danom regióne. Podiel predaja piva Heineken Slovensko na celkovom objeme predaja piva do HORECA je vo výške ...  %, (t.j. xxx hl), pričom jeho podiel výrazne vzrástol oproti predchádzajúcim obdobiam. Podiel Pivovaru Šariš je ...  %, (t.j. xxx hl), pričom tento podiel si Pivovar Šariš na dodávkach udržiava za posledné 3 roky. Podiel Pivovaru Tatran je ...  %, (t.j. xxx hl).
Podnikateľ Rastislav Prieložný KAMEŇOLOM – NÁKUPNÉ STREDISKO disponuje ... skladmi umiestenými v ..., z ktorých distribuuje pivá v predmetnom regióne. 
Presné informácie a údaje o jeho činnosti  a vymedzenie územia, na ktorom podnikateľ Rastislav Prieložný KAMEŇOLOM pôsobí, boli podnikateľom označené ako dôverné informácie, a preto ich úrad vo svojom rozhodnutí neuvádza.

Peter Smandra – Pod gaštanom, Marianske nám. 12, Podolínec (ďalej len „Peter Smandra – Pod gaštanom“)
Podnikateľ  Peter Smandra – Pod gaštanom v liste č. 6779/2003 zo dňa 3.11.20033 uviedol, že v oblasti veľkoobchodnej distribúcie piva do HORECA pôsobí v inom regióne ako je úradom zadefinovaný priestorový relevantný trh.

ONAKO
	Podnikateľ ONAKO v liste č. 6612/2003 zo dňa 27.10.2003 uvádza, že distribuuje pivo do HORECA v regióne Spiša, t.j. 40 km od skladu v Spišskej Novej Vsi. Podnikateľ ONAKO distribuoval v roku 2002 pivá z portfólia SAB a od roku 2001 distribuuje i pivá z portfólia Heineken Slovensko. Z poskytnutých informácií vyplýva, že nosnú časť distribúcie do HORECA v roku 2002 tvoria práve pivá SAB, čo predstavuje 85 % a pivá Heineken Slovensko tvoria 15 % z celkového distribuovaného množstva pív do HORECA.
Predaj piva z portfólia SAB v prvej polovici 2003 výrazne poklesol, čo ONAKO zdôvodňuje vstupom spoločnosti MASTER TRADE na trh veľkodistribúcie piva do HORECA v predmetnom regióne.

Dučai Gabriel, Sklad piva ROTOR, Slovenská 44/A, Košice
	Podnikateľ Dučai Gabriel, Sklad piva ROTOR v liste č. 6326/2003 zo dňa 13.10.2003 uvádza, že Dučai Gabriel, Sklad piva ROTOR je združenie fyzických osôb, ktoré svoju činnosť ukončilo k 31.10.2003.

Štruktúra trhu
	V ďalšej časti sa úrad zameral na analýzu relevantného trhu veľkoobchodnej distribúcie piva do HORECA v predmetnom regióne a skúmal trendy v štruktúre trhu. 

 Obdobie posledných rokov sa vyznačuje klesajúcou tendenciou v predaji piva. Viaceré oslovené subjekty si takýto vývoj vysvetľujú rastom spotrebných daní ako aj celkovým rastom cien, pričom významným faktorom predajnosti piva v HORECA v predmetnom regióne je aj životná úroveň. Predmetný región sa vyznačuje vysokou mierou nezamestnanosti, ktorá sa odráža v nízkej životnej úrovni spotrebiteľov. 
	V predmetnom regióne sú situované dva výrobné závody na výrobu piva, a to Pivovar Tatran a Pivovar ŠARIŠ. V tomto regióne sú pivá uvedených výrobcov považované za lokálne pivá. Z prieskumu trhu ako aj z oznámenia koncentrácie vyplynulo, že práve pivo Šariš je považované za tradičné pivo v danom regióne. Pivo z portfólia spoločnosti Pivovar ŠARIŠ je v predmetnom regióne lídrom trhu. Objem predaja piva Tatran v predmetnom regióne je na veľmi nízkej úrovni. 
	V prieskume trhu úrad okrem iného zisťoval, na základe akých faktorov sa zariadenie HORECA rozhoduje pri výbere veľkodistribútora. Z prieskumu trhu vyplynulo, že pre odberateľa v sieti HORECA je dôležité, aby mu distribútor umožnil jedným závozom čo najširší sortiment, t.j. široká škála značiek, pív, nealko nápoje. Významnú úlohu zohráva aj objednávací systém a promptnosť vybavovania objednávky ako aj ceny predávaného piva. Prevádzkovatelia HORECA majú záujem, aby im bol od dodávateľa potravinových tovarov poskytnutý komplexný servis, vrátane dodávok piva. 
	Ohľadne rentability distribúcie veľkodistribútori distribuujú pivo do HORECA v rôznej vzdialenosti. Rozdielna vzdialenosť vyplýva z obchodných podmienok dohodnutých s výrobcom piva, pričom cena sa odvíja od odobratého množstva. Vzdialenosť je dôležitá pre rýchlosť a včasnosť zásobovania. 

Stav po koncentrácií
Ako už bolo uvedené vyššie, posudzovaná koncentrácia je koncentráciou vertikálnou. Úrad skúmal, ako sa zmení štruktúra trhu po uskutočnení koncentrácie a ako budú jednotlivé pivovary distribuovať svoje pivo. Úrad sa ďalej zaoberal aj námietkami oslovených subjektov týkajúcich sa uskutočnenia predmetnej koncentrácie.
Vzhľadom na aktívne pôsobenie Pivovaru ŠARIŠ, TOPVAR a Pivovaru Tatran na danom priestorovom relevantnom trhu sa úrad v ďalšej analýze zameral najmä na skúmanie distribúcie týchto pivovarov.  

Distribúcia piva podnikateľa Pivovar ŠARIŠ
	Podnikateľ Pivovar ŠARIŠ v liste č. 6739/2003 zo dňa 31.10.2003,  uviedol, že po koncentrácii bude pivo distribuovať i naďalej prostredníctvom nezávislých distribútorov. Pivovar ŠARIŠ distribuuje pivo prostredníctvom viacerých nezávislých veľkodistribútorov do HORECA. Strata jedného z  významných odberateľov svojich pív sa podľa podnikateľa Pivovar ŠARIŠ prejaví v zmene odberu tovaru zo strany ostatných distribútorov. 
	Podnikateľ Pivovar ŠARIŠ  ďalej uviedol, že predmetná koncentrácia ovplyvní jej výrobu a predaj piva len v nepatrnom rozsahu. Pivovar ŠARIŠ neuviedol žiadne pripomienky týkajúce sa predmetnej koncentrácie.

Distribúcia piva podnikateľa TOPVAR
	Podnikateľ TOPVAR v liste č. 6118/2003 zo dňa 6.10.2003 uviedol, že v prípade straty veľkoodberateľa a distribútora INVEST EXTRA by spoločnosť stratila spôsob distribúcie do HORECA. 
	Úrad skúmal možnosti distribúcie piva do HORECA v danom regióne. Podnikateľ TOPVAR dodáva svoje pivo do HORECA v predmetnom regióne prostredníctvom veľkodistribútorov, na ktorých nebude mať predmetná koncentrácia dopad, nakoľko nie všetci jeho distribútori dodávajú pivá z portfólia Heineken. Podnikateľ TOPVAR nedisponuje presnými údajmi týkajúcimi sa veľkoobchodnej distribúcie piva do HORECA a do maloobchodu, ale na základe poskytnutých údajov a celkovej veľkosti veľkoobchodne distribuovaného piva v predmetnom regióne je možné identifikovať podiel dodávok podnikateľa INVEST EXTRA, ktorý je vo výške 10 % z celkového predaného množstva piva TOPVAR. 
Vzhľadom na skutočnosť, že TOPVAR pri distribúcii spolupracuje s viacerými nezávislými distribútormi v predmetnom regióne, strata jedného distribútora, ktorý vzhľadom na odobraté množstvo sa nezaraďuje medzi najvýznamnejšieho distribútora, nepredstavuje výraznú zmenu vo veľkoobchodnej distribúcii piva do HORECA. Úrad konštatuje, že podnikateľ TOPVAR je schopný zabezpečiť si distribúciu piva do HORECA prostredníctvom iných veľkodistribútorov.

Distribúcia piva podnikateľa Pivovar Tatran
	Pivovar Tatran v liste č. 6119/2003 zo dňa 6.10.2003 uvádza, že vzhľadom na skutočnosť, že spoločnosť INVEST EXTRA nedistribuovala pivo TATRAN pred koncentráciou, uskutočnením koncentrácie nedôjde k zmene spôsobu veľkoobchodnej distribúcie piva do HORECA.

	Úrad v ďalšom kroku skúmal, akým spôsobom ovplyvní koncentrácia štruktúru trhu medzi veľkodistribútormi piva do HORECA.
	Viacerí distribútori v prieskume trhu uviedli, že stratou možnosti distribúcie piva z portfólia Heineken Slovensko a zmenou distribúcie piva ŠARIŠ prostredníctvom spoločnosti Master Trade, bude mať uvedená koncentrácia pre nich likvidačný účinok. Distribútori vo svojich listoch vyjadrili pochybnosť o korektnej spolupráci medzi Pivovarom ŠARIŠ a spoločnosťou Master Trade a tvrdili, že Master Trade je zvýhodňovaná voči ostatným distribútorom.
V liste č. 7536/2003 zo dňa 4.12.2003 Pivovar ŠARIŠ uvádza, že spolupráca medzi Pivovarom ŠARIŠ a Master Trade sa uskutočňuje na zmluvnom základe (kópie zmlúv sú súčasťou spisového materiálu a boli označené za predmet obchodného tajomstva). V tejto súvislosti úrad uvádza, že odbor dohôd obmedzujúcich súťaž sa v rámci svojej činnosti zaoberal spôsobom distribúcie piva spoločnosti Pivovar ŠARIŠ a skonštatoval, že nie je v rozpore s § 4 zákona (napr. v správnom konaní ukončenom právoplatným rozhodnutím č. 2003/KV/1/1/181 zo dňa 15.8.2003). 

Z informácií od veľkodistribútorov získaných v prieskume trhu úrad zistil, že mnohí veľkodistribútori vnímajú predmetnú koncentráciu negatívne a vyjadrili názor, že uskutočnenie koncentrácie bude mať pre nich likvidačný účinok. Úrad skúmal, aký podiel na dodávkach piva do HORECA predstavovala pivo Heineken medzi jednotlivými veľkodistribútormi.

VEĽKODISTRIBÚTOR	podiel predaja piva Heineken na celkovom množstve distribuovaného piva jednotlivými veľkodistribútormi	
PAMIDA	30%	
Ján Goduľa	... % *	
Master Trade	0%	
MEJ	... % *	
ŠIFRA Kvetoslava Šifrová	... % *	
Demko Tibor, Ing.	60%	
Pivo ŠEMRÁK	52%	
Sakmer	... % *	
Rastislav Prieložný-KAMEŇOLOM	... % *	
ONAKO	15%	
* Presné údaje úrad vo svojom rozhodnutí neuvádza, pretože boli označené za predmet obchodného tajomstva alebo za dôverné informácie.

Z uvedenej tabuľky vyplýva, že výraznejší podiel na predaji piva Heineken je iba u 3 veľkodistribútorov, a to u Ing. Tibora Demka, Pivo ŠEMRÁK a PAMIDA. Podiel predaja pív Heineken u ostatných distribútorov je na úrovni pod 20 %. 
Podnikateľ Ing. Tibor Demko, nevyjadril vo svojom liste č. 6868/2003 zo dňa 6.11.2003 žiadne námietky voči predmetnej koncentrácii. 
Podnikateľ Pivo ŠEMRÁK v liste č. 6922/2003 zo dňa 10.11.2003 uviedol, že predmetná koncentrácia by ovplyvnila jeho podnikateľskú činnosť výrazným až likvidačným spôsobom. Vo svojom liste namietal spôsob distribúcie piva z portfólia SAB. 
Podnikateľ PAMIDA o svojom liste č. 7547/2003 zo dňa 5.12.2003 uvádza, že koncentrácia neovplyvní jeho činnosť.

Ďalej úrad skúmal, že uskutočnením predmetnej koncentrácie dôjde k vzniku dominantného postavenia podnikateľa Heineken Slovensko, ktorého dôsledkom sú významné prekážky hospodárskej súťaže na relevantnom trhu veľkoobchodnej distribúcie piva do HORECA v regióne miest Bardejov, Gelnica, Humenné, Košice, Košice – okolie, Levoča, Medzilaborce, Prešov, Sabinov, Svidník, Sp. Nová Ves, Stropkov, Snina. Podľa § 8 zákona má podnikateľ na relevantnom trhu dominantné postavenie, ak nie je vystavený podstatnej súťaži a vzhľadom na svoju ekonomickú silu sa môže správať nezávisle.

Predmetná koncentrácia povedie k prepojeniu výrobcu piva s distribútorom piva do HORECA, dôsledkom ktorého bude, že podnikateľ Heineken Slovensko bude distribuovať pivo v predmetnom regióne prostredníctvom majetkovo prepojenej spoločnosti. Daný región sa vyznačuje vysokou mierou konkurenčného boja, ktorý sa prejavuje v poslednom roku. Vstupom spoločnosti Master Trade sa zmenila štruktúra trhu v oblasti distribúcie piva Šariš. Podnikateľ Heineken Slovensko distribuoval pivá prostredníctvom viacerých nezávislých distribútorov. Z pohľadu regionálnej sily a postavenia podnikateľa Pivovar ŠARIŠ a úzku väzbu medzi výrobou a predajom piva a distribúcie piva do HORECA sú pivá z portfólia SAB vnímané ako domáce regionálne pivá, čo sa prejavuje aj v ich väčšej predajnosti. 

Úrad konštatuje, že 

1.	Podnikateľ Pivovar ŠARIŠ má vedúce postavenie na posudzovanom relevantnom trhu. 

2.	Prieskum trhu nepotvrdil vysokú závislosť distribútorov piva od Heineken Slovensko. 

3.	V predmetnom regióne prebieha silný konkurenčný boj, ktorý je vyvolávaný zo strany distribúcie piva z portfólia SAB. Tento konkurenčný boj sa prejavil odchodom niektorých distribútorov z trhu ako aj z poklesom objemu predaja iných distribútorov piva do HORECA. 

4.	Posudzovanou koncentráciou nedôjde k vytvoreniu dominantného postavenia podnikateľa Heineken Slovensko na žiadnom vyššie zadefinovanom relevantnom trhu, ktorého dôsledkom sú významné prekážky hospodárskej súťaže.  

Úrad ďalej postupoval podľa § 12 ods. 6 zákona, na základe ktorého rozhodnutie, ktoré úrad vydá podľa § 12 ods. 1 alebo ods. 2 zákona sa vzťahuje aj na obmedzenia súťaže nevyhnutné na uskutočnenie koncentrácie, ak úrad nerozhodne inak. Úrad neidentifikoval žiadne obmedzenia hospodárskej súťaže. 

V súlade s § 33 zákona úrad listom č. 1865/PMÚ SR/2003 zo dňa 31.3.2004 vyzval účastníka správneho konania pred vydaním rozhodnutia v predmetnej veci, aby sa ústne alebo písomne vyjadril k jeho podkladom a k spôsobu ich zistenia, prípadne aby navrhol jeho doplnenie.  
	Účastník konania listom zaevidovaným úradom pod číslom 1910/2004 zo                     dňa 2.4.2004 uviedol, že nemá žiadne pripomienky k výsledkom vykonaného šetrenia, ku ktorým dospel úrad.

	Na základe vyššie uvedených skutočností úrad rozhodol tak, ako je uvedené vo výroku tohto rozhodnutia.

Poučenie:

	Podľa ustanovenia § 34 ods. 1 zákona v spojení s § 18 ods. 1 zákona proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia. Podľa § 61 ods. 1 správneho poriadku včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

                                                                                         Ing. Dušan Valo
                                                                                    riaditeľ odboru koncentrácií

Rozhodnutie sa doručuje:
Mgr. Ladislav Poloma, ved. práv. odd.
Heineken Slovensko, a.s.
Štefánikova 79
949 01 NITRA